Sarawak komited mengurangkan pelepasan gas rumah hijau 
KUCHING: Sarawak komited untuk mengurangkan pelepasan gas rumah hijau di rantau ini, sejajar dengan hasil Persidangan Perubahan Iklim Pertubuhan Bangsa-Bangsa Bersatu ke-26 (COP26) di Glasgow pada 2021. Premier Sarawak, Datuk Patinggi Tan Sri Abang Johari Tun Openg berkata untuk itu, kerajaan Sarawak telah menubuhkan Kementerian Tenaga dan Kelestarian Alam Sekitar (MESSty) baharu. MESSty bertanggungjawab untuk merancang, menyelaras dan menyediakan hala tuju bagi pembangunan pertumbuhan hijau, tenaga boleh diperbaharui, kemampanan dan perubahan iklim. Malah katanya, kelestarian alam sekitar adalah asas kepada rancangan 10 tahun Sarawak untuk menjadi sebahagian daripada peralihan global yang dipercepatkan kepada tenaga bersih. “Ini bagi mencapai pelepasan sifar bersih dan dalam proses membalikkan perubahan iklim yang tidak dapat diabaikan dunia  “Ketika COP26 di Glasgow, Malaysia komited untuk mengurangkan pelepasan rumah hijaunya sebanyak 45 peratus daripada paras 2005 dan mencapai sifar bersih menjelang 2050.  “Usaha ini amat sejajar dengan gerakan dunia dalam merealisasikan Matlamat Pembangunan Mampan 2030 (SDG2030), serta aspirasi Sarawak untuk menjadi sebuah negeri maju menjelang 2030 yang mengejar pertumbuhan ekonomi yang seimbang dengan pendekatan bertanggungjawab ke arah pemanfaatan alam semula jadi, sumber dan penyepaduan pelan penyesuaian dan mitigasi iklim,” katanya. Beliau berkata demikian ketika berucap pada majlis perasmian Anugerah Alam Sekitar Premier Sarawak (PSEA) ke-10 di sebuah hotel terkemuka di sini, sebentar tadi. Abang Johari berkata, matlamat utama alam sekitar adalah untuk mempunyai persekitaran yang baik, dengan kualiti tertinggi dan menghormati semua kehidupan. Katanya, pada masa ini, semakin ramai pelabur lebih mementingkan kelestarian alam sekitar semasa membuat keputusan pelaburan.   “Kebanyakan pelabur yang bertanggungjawab secara sosial menyemak syarikat menggunakan kriteria ESG untuk menapis pelaburan.  “Faktor ESG ialah subset penunjuk prestasi bukan kewangan yang merangkumi isu etika, mampan dan tadbir urus korporat seperti memastikan terdapat sistem untuk memastikan akauntabiliti dan mengurus perbadanan jejak karbon.  “Selain daripada pertumbuhan, keuntungan, budaya syarikat dan tadbir urus korporat, apa yang mentakrifkan syarikat yang berjaya hari ini termasuk sikapnya terhadap alam sekitar dan kemampanan. “Industri mesti memacu agenda kemampanan dalam sektor masing-masing dengan mengambil langkah untuk mengurangkan jejak sumber mereka dan bergerak ke arah model perniagaan pekeliling dan sifar sisa,” katanya. Oleh NUR AIN OTSMAN 
See author's posts
